b'\n_START_ARTICLE_\nBrest-Litovsko taika\n_START_PARAGRAPH_\nBrest-Litovsko taika, Bresto taika \xe2\x80\x93 Taryb\xc5\xb3 Rusijos taikos sutartis su Centro valstyb\xc4\x97mis Vokietija ir Austrija-Vengrija bei j\xc5\xb3 s\xc4\x85junginink\xc4\x97mis Turkija ir Bulgarija, pasira\xc5\xa1yta 1918 m. kovo 3 d. Brest Litovske.\n_START_SECTION_\nDerybos\n_START_PARAGRAPH_\nTaikos sutarties iniciator\xc4\x97 buvo Taryb\xc5\xb3 Rusijos vyriausyb\xc4\x97, kuriai reik\xc4\x97jo atokv\xc4\x97pio savo re\xc5\xbeimui \xc4\xaftvirtinti po Spalio perversmo. Nuo 1917 m. gruod\xc5\xbeio 3 d. vyko derybos d\xc4\x97l paliaub\xc5\xb3, jos pasira\xc5\xa1ytos gruod\xc5\xbeio 15 d. Derybos d\xc4\x97l taikos prasid\xc4\x97jo 1917 m. gruod\xc5\xbeio 22 d., bet 1918 m. sausio m\xc4\x97n. atsid\xc5\xabr\xc4\x97 aklaviet\xc4\x97je: bol\xc5\xa1evik\xc5\xb3 delegacija, kuriai nuo 1918 m. sausio 9 d. vadovavo Levas Trockis, neketino priimti Centro valstybi\xc5\xb3 reikalavim\xc5\xb3 ir vilkino derybas \xe2\x80\x93 tik\xc4\x97tasi netrukus kilsiant revoliucij\xc4\x85 Vakar\xc5\xb3 Europoje. 1918 m. vasario 9 d. Centro valstyb\xc4\x97ms pasira\xc5\xa1ius sutart\xc4\xaf su Ukraina ir pareikalavus Taryb\xc5\xb3 Rusijos atsakymo, L. Trockis paskelb\xc4\x97 nauj\xc4\x85 bol\xc5\xa1evik\xc5\xb3 politik\xc4\x85: nekariauti, bet taikos nepasira\xc5\xa1yti. Po 1918 m. vasario 18 d. prad\xc4\x97to s\xc4\x97kmingo Vokietijos ir Austrijos-Vengrijos puolimo V. Lenino pastangomis Taryb\xc5\xb3 Rusija pri\xc4\x97m\xc4\x97 dar nepalankesnes s\xc4\x85lygas.\n_START_SECTION_\nSutartis\n_START_PARAGRAPH_\nBrest-Litovsko taika baig\xc4\x97 Rusijos dalyvavim\xc4\x85 Pirmajame pasauliniame kare ir fakti\xc5\xa1kai nutrauk\xc4\x97 jos s\xc4\x85jung\xc4\x85 su Antant\xc4\x97s valstyb\xc4\x97mis. Pagal Brest-Litovsko taik\xc4\x85 Rusija atsisak\xc4\x97 Lietuvos, Latvijos, Estijos, dalies Baltarusijos, i\xc5\xa1 Suomijos ir Ukrainos tur\xc4\x97jo i\xc5\xa1vesti kariuomen\xc4\x99. \xc5\xa0ias \xc5\xa1alis kontroliavo Vokietija, bet j\xc5\xb3 neaneksavo. Turkijai atiteko Karsas, Ardahanas, Batumis. Taryb\xc5\xb3 Rusija \xc4\xafsipareigojo pasira\xc5\xa1yti taik\xc4\x85 su Ukrainos Liaudies Respublika ir drauge nustatyti abiej\xc5\xb3 \xc5\xa1ali\xc5\xb3 bendr\xc4\x85 sien\xc4\x85, demobilizuoti vis\xc4\x85 kariuomen\xc4\x99, taip pat ir kuriam\xc4\x85 Raudon\xc4\x85j\xc4\x85 armij\xc4\x85. Pagal 1918 m. rugpj\xc5\xab\xc4\x8dio 27 d. papildom\xc4\x85 susitarim\xc4\x85 Taryb\xc5\xb3 Rusija tur\xc4\x97jo sumok\xc4\x97ti Vokietijai 6 mlrd. marki\xc5\xb3 kontribucij\xc4\x85._NEWLINE_Vokietijoje \xc5\xbelugus monarchijai ir suirus Austrijai-Vengrijai, Rusija 1918 m. lapkri\xc4\x8dio 11 d. anuliavo Brest-Litovsko taik\xc4\x85 kaip primest\xc4\x85 j\xc4\x97ga.\n_START_SECTION_\n\xc4\xaetaka Lietuvai\n_START_PARAGRAPH_\nLietuvos politin\xc4\x97s j\xc4\x97gos steng\xc4\x97si pasinaudoti 1917 m. gruod\xc5\xbeio 3 d. d\xc4\x97l paliaub\xc5\xb3 prasid\xc4\x97jusiomis derybomis. Lietuvos kra\xc5\xa1to taryba, siekdama pirmiausia atsiskirti nuo Rusijos, 1917 m. gruod\xc5\xbeio 11 d. pri\xc4\x97m\xc4\x97 deklaracij\xc4\x85, palanki\xc4\x85 Vokietijai. Augustinas Voldemaras Ukrainos delegacijos sud\xc4\x97tyje atvyko \xc4\xaf Brest\xc4\x85 paremti vokie\xc4\x8di\xc5\xb3 pozicij\xc5\xb3, si\xc5\xabl\xc4\x97 generolui M. Hofmanui organizuoti lietuvi\xc5\xb3 pulkus kovai su bol\xc5\xa1evikais. Rusijos delegacijos narys buvo Vincas Kapsukas._NEWLINE_Lietuvos gyventojai buvo nepatenkinti vokie\xc4\x8di\xc5\xb3 okupantais. Lietuvos kra\xc5\xa1to taryba 1918 m. vasario 16 d. paskelb\xc4\x97 Lietuvos nepriklausomyb\xc4\x97s atk\xc5\xabrimo akt\xc4\x85, kuriame neminimi jokie Lietuvos ry\xc5\xa1iai su Vokietija. Po Brest-Litovsko taikos Lietuv\xc4\x85 ir toliau vald\xc4\x97 vokie\xc4\x8di\xc5\xb3 okupacin\xc4\x97 vald\xc5\xbeia, bet Brest-Litovsko taika sudar\xc4\x97 s\xc4\x85lygas Lietuvai politi\xc5\xa1kai atsiriboti nuo Rusijos, buvo lengviau i\xc5\xa1 jos gr\xc4\xaf\xc5\xbeti lietuvi\xc5\xb3 tremtiniams ir karo pab\xc4\x97g\xc4\x97liams. Sustipr\xc4\x97jo Lietuvos valstybingumo atk\xc5\xabrimo siekian\xc4\x8dios politin\xc4\x97s j\xc4\x97gos.'